དེང་སང་གི་སྤྱི་ཚོགས་ནང་དུ་ཆོས་ཀྱི་བཟང་ཆ་ཁ་ལ་ཁྱེར་ཏེ་ཆོས་ཚོང་རྒྱག་མཁན་ཧ་ཅང་མང་ལ།དེ་དག་གིས་བསགས་པའི་ཉེས་པ་ཀུན་ནང་ཆོས་རང་སྟེང་གི་ཉེས་པ་ཞིག་ཏུ་འདོད་མཁན་མང་ནས་མང་དུ་འགྲོ་བཞིན་ཡོད།དཔེར་ན།རྒྱ་མི་འགས་རྒྱལ་བ་རྡོ་རྗེ་འཆང་གི་སྤྲུལ་སྐུ་ཡིན་ཟེར་བ་སོགས་སྤྲུལ་སྐུའི་མིང་བསླུ་ཉོ་བྱས་ཏེ་དད་ལྡན་རྣམས་ལ་མགོ་སྐོར་བཏང་ནས་བསྟན་པ་ལ་རྨ་འབྱིན་པ་སོགས་ཆོས་ཁྲིམས་དང་རྒྱལ་ཁྲིམས་གཉིས་ཀ་དང་འགལ་བའི་བྱ་བ་སྣ་ཚོགས་བྱེད་པ།སེར་མོ་བ་འགས་དད་ལྡན་མང་ཚོགས་མདུན་དུ་ནང་པའི་གྲུབ་མཐའ་ལ་ཕྱོགས་རིས་ཀྱི་སློབ་གསོ་གཏོང་བ།ཁྱིམ་པ་ནང་ཁུལ་ནས་ཀྱང་གྲུབ་མཐའ་ཕན་ཚུན་རྩོད་པ་ཇེ་ཆེར་ཕྱིན་ནས་རྒྱུ་ཟས་འབྲེལ་བ་བཅད་པ་དང་།དེའི་དོན་དུ་རང་རིགས་དང་གཉེན་ཉེའི་འབྲེལ་བ་ཡིན་ཡང་ཇི་མི་སྙམ་པར་བཅད་དེ་མཐར་གསོད་རེས་བྱེད་པ།མངོན་ཤེས་ཡོད་ཁུལ།གྲུབ་ཐོབ་ཡིན་ཁུལ།ལུང་བསྟན་རྒྱག་ཁུལ།མོ་རྩིས་ཤེས་ཁུལ་སོགས་ཐབས་ཤེས་འདྲ་མིན་མང་པོས་མང་ཚོགས་ཀྱི་ཁྲག་དང་རྔུལ་ཆུ་ཚོད་མེད་དུ་འཇིབ་པ།དགོན་པ་འགས་གཡོ་སྒྱུ་འཁྲབ་སྟེ་ཉིན་འབུ་ཟེར་བའི་དབྱར་རྩ་དགུན་འབུ་སློང་སྟངས་སྔར་མེད་གསར་གཏོད་བྱེད་པ།གྲྭ་རྫུན་འགས་དགོན་པའི་འདྲ་པར་ཐོག་ཏུ་ཐེལ་ཙེ་རྫུན་མ་བརྒྱབ་སྟེ་ཐག་རིང་དགོན་པ་ག་གེ་མོ་ཞིག་ཉམས་གསོ་བྱེད་དགོས་པའི་སློང་མོ་གནང་རོགས་ཞེས་གྲོང་ཁྱེར་གྱི་གསང་ལམ་ཁག་ཏུ་སློང་མོ་བ་རྫུན་མས་གང་བ།སློང་མོ་བ་རྫུན་མ་དེ་དག་གིས་ཉིན་མོ་གཟན་ཤམ་གྱོན་ཏེ་སློང་མོ་བྱས་པའི་སྒོར་གྱིས་མཚན་མོ་ནང་མ་ཁང་དང་སྨད་འཚོང་ཁང་དུ་ཡང་འགྲོ་བ་སོགས་གྲྭ་བཙུན་དང་དགོན་སྡེ་ཁག་ལ་མིང་ཆད་ངན་པ་བཟོ་བ།ད་དུང་འདིའི་རིགས་བརྗོད་ཀྱིས་མི་ལང་བ་མང་པོ་ཡོད་པ་དག་ནི།ནང་ཆོས་ཀྱིས་སེམས་ཅན་ལ་དྲིན་བཟོ་བའི་ངོ་བོ་གཞན་དུ་བསྒྱུར་བའི་ཉེན་ཁ་ཆེ་ཤོས་དང་ནང་བསྟན་རྨང་ནས་བསྣུབས་པའི་རྒྱུ་རྐྱེན་གཅིག་པོ་དེ་ཡིན་ཏེ།འཕགས་པ་རིན་པོ་ཆེའི་ཕུང་པོ་ཞེས་བྱ་བ་ཐེག་པ་ཆེན་པོའི་མདོལས།འོད་སྲུང་འདི་ལྟ་སྟེ།དཔེར་ན།རི་དྭགས་ཀྱི་རྒྱལ་པོ་སེང་གེ་ཤི་བའི་ཤ་ལ་གཅན་གཟན་ནམ་བྱ་གང་གིས་ཀྱང་ཟ་བར་མི་ནུས་ཀྱི་སེང་གེའི་རོ་དེ་ཉིད་ལས་སྲིན་བུ་གང་དག་འབྱུང་བ་དེ་དག་རི་དྭགས་ཀྱི་རྒྱལ་པོ་སེང་གེའི་ཤ་ལ་ཟའོ།།འོད་སྲུང་དེ་བཞིན་དུ་ངའི་བསྟན་པ་འདི་ཉིད་ལ་མི་བླུན་པོ་བརྐམ་པ།ཆགས་པས་ཟིལ་གྱིས་ནོན་པ།ཆོས་མ་ཡིན་པ་ལ་ལྟ་བ།ངེས་པར་མི་སེམས་པ།ལྷོད་པ།བརྫུན་དུ་སྨྲ་བ།གང་དག་འབྱུང་བ་དེ་དག་ངའི་བསྟན་པ་ནུབ་པར་བྱེད་པར་འགྱུར་རོ།།ཞེས་གསུངས་པའི་དོན་ལྟར་འགྱུར་ཉེན་ཆེ་བས།བསྟན་ལ་བློ་སེམས་དཀར་བའི་བླ་སྤྲུལ་དང་དགོན་སྡེ་ཆེ་ཁགལྷག་ཏུ་དོན་འདིའི་རིགས་ལ་བསྐོས་པའི་མི་དང་བཙུགས་པའི་ཤིང་སྟེ་བོད་བརྒྱུད་ནང་བསྟན་མཐུན་ཚོགས་བཅས་ཀྱིས་འདི་དག་ལ་ཚོད་འཛིན་ཞིག་མ་བྱས་ཐབས་མེད་དུ་གྱུར་འདུག་སྙམ།